钦定古今图书集成/明伦汇编/氏族典/第241卷 > 张义方
## 钦定古今图书集成/明伦汇编/氏族典/第241卷 > 张义方

按《十国春秋》，南唐张义方不知其所以进。烈祖受吴
禅，用为侍御史。义方既就职，即上疏曰：“古之任御史
者，非止平狱讼，肃班列也，有怙威侮法，弃忠贼义，树
朋党、蔽聪明者，得以纠弹。至于人主，好游畋声色，说
奢侈佞媚，赏非功，罚非罪，得以论争。使诸侯不敢乱
法，百司不得盗权，则御史为不失职。今文武材行之
士，固不为乏，而贪墨陵犯，伤风教，弃仁义者，犹未革
心。臣欲奉陛下德音，先举忠孝洁廉，请颁爵赏，然后
绳纠乖戾，以正典刑。小则上疏论刑，大则对仗弹奏。
臣每痛国家之败，非独人君不明，盖官卑者畏罪而
不言，位尊者持禄而不谏，上下苟且，至于沦亡。今臣
诚不忍忘君亲之义，有所不尽，惟陛下幸赦之。”疏奏，
烈祖大加称赏。制曰：“孤始任义方以风宪，乃能力振
朝纲，辞皆谠切，可宣示朝野。”赐义方衣一袭，以旌直
言。义方始名元达，烈祖方倚以肃正邪慝取前朝王
义方名以易之，故义方得尽忠焉。义方常令道士陈
友合丹于牛头山，未成，会遘疾，命子弟发丹灶，取一
丸饵之，遂病喑而卒。